Beperkte weergawe van uiters gewilde Polo bekend gestelDie Polo Mswenko. (Foto: Verskaf) In Maart 2010 het Volkswagen dieselfde resep wat hulle in die tagtigerjare met die Citi Golf bemeester het op die Polo toegepas. Dis waar hulle ŉ uitgaande model neem en hom hersien vir plaaslike produksie en verkoop onder ŉ nuwe naam langs die nuwe model. Dink aan die Citi Golf, wat ŉ Golf 1 was en nét in Suid-Afrika langs die Golf II verkoop is as die Citi Golf. Die Polo Vivo is intussen gebore. Sedertdien het Volkswagen Suid-Afrika 261 285 van die uiters gewilde buksies aan die Suid-Afrikaanse publiek verkoop. Dit is puik vir ŉ paar redes, maar een wat uitstaan is dat daai voertuig plaaslik vervaardig word. Al sy onderdele word ook plaaslik vervaardig. Dit is ŉ reusehupstoot vir die plaaslike ekonomie, iets wat ons nou meer as ooit broodnodig het. Die nuwe Vivo, die Mswenko, is ŉ visuele opknapping van die Polo Vivo 1.4 Comfortline. Mswenko is min of meer die Zoeloe-weergawe van “wintie” in Afrikaans. Die model kan maklik uitgeken word aan sy Mswenko-plakkertjies, ŉ chroom uitlaatpyp, 16”-sierwiele, swart dak, donker ruite en anderskleurige spieëls. Aan die binneruim kry die Mswenko Ocean Blue-sitplekke, swart dakbedekking, silwer paneelbordaksente, App Connect vir Android Auto en Apple Carplay, ses luidsprekers en ŉ leer stuurwiel en rathefboom. Dié beperkte weergawe is slegs in vier kleure beskikbaar: Pure White, Reflex Silver, Limestone Grey en Reef Blue. Die Polo Mswenko is nou beskikbaar by handelaars teen R246 900. Die reeks word gedek deur ŉ 3 jaar/ 120 000 km waarborg. Diensplanne is opsioneel beskikbaar.